Forsætisráðherra boðar formann VLFA til fundar Vilhjálmur Birgisson formaður Verkalýðsfélags Akraness fékk fyrir nokkrum dögum boð um að funda með Sigmundi Davíð Gunnlaugssyni forsætisráðherra í Stjórnarráðinu . Fundurinn verður næstkomandi miðvikudag . Þekktist Vilhjálmur boðið en flestir geta sér væntanlega til um hvert fundarefnið verður . Eitt aðal baráttumál Verkalýðsfélags Akraness allt frá árinu 2008 hefur verið baráttan fyrir afnámi verðtryggingar á neytendalánum og forsendubresturinn sem heimilin þurftu að þola í kjölfar efnahagshrunsins verði leiðréttur . VLFA stendur einmitt um þessar mundir fyrir málsókn út af þessu , en félagið hefur einnig lagt fram tillögur og ályktanir á vettvangi verkalýðshreyfingarinnar á undanförnum árum hvað þessi mál varðar en án mikils hljómgrunns . „ Fyrir kosningar höfðu hinir ýmsir stjórnmálaflokkar samband við formann VLFA og báðu hann um að halda erindi , meðal annars um þessi mál sem og önnur . Að sjálfsögðu varð formaður ætíð við þeim beiðnum og sem dæmi hélt hann erindi fyrir Framsóknarflokkinn á einum 15 fundum fyrir síðastliðnar kosningar , “ segi Vilhjálmur í frétt á heimasíðu VLFA . „ Forvitnilegt verður að heyra í forsætisráðherra hvað þetta varðar . Það er morgunljóst að ég mun styðja komandi ríkisstjórn í að koma til móts við heimilin og skuldsetta alþýðu eins og kostur er . Það er mat formanns að afnám verðtryggingar og leiðrétting á forsendubrestinum sé eitt brýnasta hagsmunamál sem skuldsett alþýða þessa lands hefur staðið frammi fyrir fyrr og síðar , “ segir Vilhjálmur Birgisson .